Informatīvais ziņojums

“Par Eiropas Savienības Vispārējo lietu padomes 2018. gada 17. aprīļa sanāksmē izskatāmajiem jautājumiem”

**1. Eiropas Savienības Ministru padomes sanāksmes darba kārtība**

2018. gada 17. aprīlī Luksemburgā notiks Eiropas Savienības (turpmāk – ES) Vispārējo lietu padomes (turpmāk – VLP) sanāksme. Darba kārtībā ir iekļauti šādi jautājumi:

1. Eiropas Parlamenta Vēlēšanu likuma reforma;
2. Likuma vara Polijā.

Plānots, ka 2018. gada 17. aprīļa VLP sanāksmē, sadaļā “Citi jautājumi” (jeb t.s. AOB), Eiropas Komisija (turpmāk – EK) prezentēs arī ES paplašināšanās pakotni.

1. **Eiropas Parlamenta Vēlēšanu likuma reforma**

2018. gada 17. aprīļa VLP iekļauts jautājums par priekšlikumu “Padomes lēmuma projektam par tādu noteikumu pieņemšanu, ar kuriem groza Aktu par Eiropas Parlamenta pārstāvju ievēlēšanu vispārējās tiešās vēlēšanās (turpmāk - Priekšlikums)[[1]](#footnote-2)”. Eiropas Parlaments ar Priekšlikumu nāca klajā 2015. gada 11. novembrī, pieņemot rezolūcijupar Eiropas Savienības vēlēšanu likuma reformu (2015/2035 (INL)). Priekšlikumā ietvertie grozījumi ir vērsti uz turpmāku dalībvalstu nacionālā normatīvā regulējuma tuvināšanu Eiropas Parlamenta vēlēšanu organizēšanā un Eiropas dimensijas veicināšanu Eiropas Parlamenta vēlēšanās. Priekšlikums, piemēram, paredz vēlēšanu barjeras izveidi, sinhronizē kandidātu sarakstu iesniegšanas termiņus, aicina paredzēt iespējas vēlēt ar pasta vai elektronisko tiešsaistes līdzekļu palīdzību, aicina paredzēt balsošanas tiesības Eiropas Savienības pilsoņiem, kas rezidē trešajās valstīs, paredz vēlēšanu rezultātu publiskošanas noteikumus, paredz atbildību par dubulto balsošanu, u.c.

VLP sanāksmē prezidentūra aicinās dalībvalstis vienoties par Priekšlikumu.

**Latvijas nostāja:**

Latvija kopumā atbalsta Priekšlikuma tālāku virzību. Latvija pozitīvi vērtē līdzšinējās dalībvalstu diskusijas un Bulgārijas prezidentūras paveikto pie Priekšlikuma un uzskata, ka šī brīža piedāvātā redakcija ir atbilstoša Latvijas interesēm.[[2]](#footnote-3)

Latvijai ir būtiski, lai Priekšlikumā tiktu ievērots līdzsvars starp nepieciešamību respektēt dalībvalstu nacionālo sistēmu īpatnības un nepieciešamību nodrošināt Eiropas Parlamenta vēlēšanu efektivitāti, vienlaikus saglabājot un nodrošinot demokrātisku un politiski atklātu vēlēšanu priekšnoteikumus.

1. **Likuma vara Polijā**

2017. gada 20. decembrī EK Polijai nosūtīja ceturto rekomendāciju par likuma varu, dodot Polijai trīs mēnešus laika, lai sniegtu oficiālu atbildi. Papildu šai rekomendācijai EK rekomendēja Padomei uzsākt 7.1. panta procedūru[[3]](#footnote-4). Likuma varas Polijā jautājums tika diskutēts VLP šā gada 27. februāra un 20. marta sanāksmē. 20. marta VLP sanāksmē Polijas pārstāvis informēja, ka noteiktajā termiņā (20. martā) Polija iesniegs atbildi uz EK 2017. gada 20. decembra rekomendācijām. Šā gada 17. aprīļa VLP sanāksmes laikā plānots, ka EK prezentēs analīzi par Polijas oficiālo atbildi uz 2017. gada 20. decembra EK lēmumu par ceturto rekomendāciju nosūtīšanu Polijai.

**Latvijas nostāja:**

Kā izriet no Līguma par Eiropas Savienību[[4]](#footnote-5), ES ir izveidota un pastāv, balstoties vērtībās, t.sk. likuma varā. Latvija vienmēr atbalstījusi likuma varas dialoga izveidi un īstenošanu Padomē. 2017. gada maijā un septembrī, kā arī šā gada februārī un martā VLP notika diskusija par likuma varu Polijā. Šo diskusiju laikā Latvija aicināja EK un Poliju uz atvērtām un konstruktīvām sarunām situācijas risinājumam. EK lēmuma rekomendēt Padomei uzsākt t.s. 7.1. panta procedūru kontekstā, Latvija uzskata, ka šo sarunu potenciāls nebija izsmelts un būtu bijis lietderīgi turpināt dialogu. Uzskatām, ka dialogs vēl arvien ir iespējams. Uz to norāda pēdējā laika tikšanās un sarunas starp Polijas un EK amatpersonām. Ceram, ka šo sarunu rezultātā tiks panākts abām pusēm pieņemams risinājums. Saskaņā ar procedūru Padomē vēlamies uzklausīt abu pušu – EK un Polijas - viedokli. Tikai pēc abu pušu uzklausīšanas Latvija formulēs savu nostāju.

**Citi jautājumi – ES paplašināšanās pakotne**

2018. gada 17. aprīļa VLP sanāksmes ietvaros EK prezentēs paplašināšanās pakotni, kā arī ziņojumus par ES kandidātvalstu un potenciālo kandidātvalstu progresu. Pēdējā paplašināšanās pakotne tika publicēta 2016. gada 9. novembrī.

**2. Latvijas delegācija ES Vispārējo lietu padomes 2018. gada 17. aprīļa sanāksmē**

Delegācijas vadītājs: Edgars Rinkēvičs, ārlietu ministrs.

Delegācijas dalībnieki: Sanita Pavļuta-Deslandes, vēstniece, pastāvīgā pārstāve Eiropas Savienībā;

Solveiga Silkalna, Ārlietu ministrijas valsts sekretāra vietniece Eiropas lietās;

Māra Engelbrehta, pirmā sekretāre, Antici, Latvijas Republikas Pastāvīgā pārstāvniecība Eiropas Savienībā;

Edvīns Severs, trešais sekretārs, Ministra birojs;

Aija Butāne, vecākā referente, Ārlietu ministrijas Vispārējo un institucionālo lietu nodaļa.

Iesniedzējs: Ārlietu ministrs Edgars Rinkēvičs

Vīza: Valsts sekretārs Andrejs Pildegovičs

R. Virsis, 67016258

reinis.virsis@mfa.gov.lv

1. *Akts par Eiropas Parlamenta deputātu ievēlēšanu tiešās vispārējās vēlēšanās, kas pievienots ES Padomes 1976. gada 20. septembra Lēmumam.* [↑](#footnote-ref-2)
2. *Pašreiz spēkā ir Latvijas Republikas nacionālā pozīcija Nr. 1 „Par Eiropas Savienības vēlēšanu likuma reformu”, kas apstiprināta Ministru kabinetā 2016. gada 12. aprīlī, un Latvijas Republikas nacionālā pozīcija Nr. 2 „Par Eiropas Savienības vēlēšanu likuma reformu”, kas apstiprināta Ministru kabinetā 2016. gada 23. novembrī. Ņemot vērā to, ka kompetentā ministrija par priekšlikumu ir Tieslietu ministrija, pozīcijas apstiprināšanai uz Ministru kabinetu virzīja Tieslietu ministrija.* [↑](#footnote-ref-3)
3. *Līguma par Eiropas Savienību 7.1 pants paredz: “Padome pēc trešdaļas dalībvalstu, Eiropas Parlamenta vai Eiropas Komisijas pamatota priekšlikuma, saņēmusi Eiropas Parlamenta piekrišanu, ar četru piektdaļu tās locekļu balsu vairākumu var konstatēt, ka ir droša varbūtība, ka kāda dalībvalsts varētu nopietni pārkāpt 2. pantā minētās vērtības. Pirms nākt klajā ar šādu konstatāciju, Padome uzklausa attiecīgo dalībvalsti un, pieņemot lēmumu saskaņā ar to pašu procedūru, var šai dalībvalstij adresēt ieteikumus. Padome pastāvīgi pārbauda, vai pamatojums, uz kura balstīta konstatācija, vēl aizvien ir spēkā.”* [↑](#footnote-ref-4)
4. *Līguma par Eiropas Savienību 2. pants.* [↑](#footnote-ref-5)